BG Официален вестник на Европейския съюз L 54/28

РЕШЕНИЕ НА НАДЗОРНИЯ ОРГАН НА ЕАСТ

№ 378/06/COL

от 6 декември 2006 година

относно картите на подпомаганите области и нивата на помощ (Исландия)

НАДЗОРНИЯТ ОРГАН НА ЕАСТ (1),

като взе предвид Споразумението за Европейското икономическо пространство (2), и по-специално членове 61—63 и протокол 26 от него,

като взе предвид Споразумението между държавите от ЕАСТ за създаване на Надзорен орган и Съд (3), и по-специално член 24 от него,

като взе предвид част I, член 1, параграф 3 и част II, член 4, параграф 3 от протокол 3 към Споразумението за надзор и съд,

като взе предвид Насоките на органа относно прилагането и тълкуването на членове 61 и 62 от Споразумението за ЕИП (4), и по-специално глава 25.Б „Национална регионална помощ 2007—2013 г.“ от него,

като има предвид, че:

I. ФАКТИ

1. Процедура

С писмо от 10 юли 2006 г. от Мисията на Исландия към Европейския съюз, с което се препраща писмо от Министерството на финансите от 7 юли 2006 г., и двете получени и регистрирани от органа на 11 юли 2006 г. (док. № 380966), исландските органи уведомиха, съгласно част I, член 1, параграф 3 от протокол 3 към Споразумението за надзор и съд, за нова карта на подпомаганите области и нивата на помощ в Исландия, които трябва да се прилагат от 1 януари 2007 г. до 31 декември 2013 г. Това уведомление се основава на нова класификация NUTS на Исландия на два региона от ниво NUTS III и беше внесено, при условие че Евростат приеме предложението на правителството на Исландия за приемане на тази нова класификация.

С писмо от 13 юли 2006 г. (док. № 381227) органът уведоми исландските органи, че без потвърждение, че предложението Исландия да бъде класифицирана в два региона от ниво NUTS III е прието официално от Евростат, органът не може да определи своето становище относно предложената карта.

С писмо от 20 октомври 2006 г. от Мисията на Исландия към Европейския съюз, с което се препраща писмо от Министерството на финансите от 20 октомври 2006 г., и двете получени и регистрирани от органа на 25 октомври 2006 г. (док. № 395420), исландските органи уведомиха органа за изменение в уведомлението за карта на регионалната помощ за Исландия за периода 2007—2013 г.

С писмо от 25 октомври 2006 г. (док. № 396970) органът поиска исландските органи да предоставят допълнителна информация.

С писмо от 16 ноември 2006 г. (док. № 398727) от Министерството на финансите на органа е предоставена допълнителна информация.

2. Контекст

С писмо от 6 април 2006 г. от Органа до Мисията на Исландия към Европейския съюз (док. № 369212) исландските органи бяха информирани, че органът е приел нови насоки за националната регионална помощ за 2007—2013 г. под формата на нова глава 25.Б от Насоките за държавна помощ.

Освен това органът предложи съгласно част I, член 1, параграф 1 от протокол 3 към Споразумението за надзор и съд исландските органи да приемат подходящите мерки, посочени в глава 25.Б.8 от Насоките за държавна помощ (5).

С писмо от 11 април 2006 г. от Мисията на Исландия към Европейския съюз, получено и регистрирано от органа на 12 април 2006 г. (док. № 369986), исландските органи приеха предложените подходящи мерки.

В новата глава 25.Б от Насоките за държавна помощ се посочва, че помощ за национални инвестиции може да бъде предоставяна за подпомагане на икономическото развитие на определени региони в неравностойно положение. За да могат държавите от ЕАСТ да предоставят такава помощ, на органа трябва да бъде изпратено уведомление с карта на подпомаганите области и тази карта трябва да бъде одобрена от него.

В новата глава 25.Б от Насоките за държавна помощ се предвижда, че регионите с ниска гъстота на населението, определени в началото като региони от ниво NUTS III (6) с по-малко от 12,5 жители на квадратен километър, подлежат на включване в картата. Исландия съгласно настоящата класификация NUTS обаче е определена като регион от ниво NUTS III (както и като регион от ниво NUTS I и от ниво NUTS II). Гъстотата на населението на Исландия е по-малка от 12,5 жители на квадратен километър (7). В светлината на специфичния модел на населеност на Исландия органът е решил да определи покритие на населението за Исландия на базата на региони от ниво NUTS IV с ниска гъстота на населението. 31,6 % от населението на Исландия живее в региони с население по-малко от 12,5 жители на квадратен километър. По този начин националното покритие на населението за Исландия е 31,6 %.

При все това, с оглед на предстоящата реформа на исландската класификация NUTS, органът изрично предвиди в новата глава 25.Б от Насоките за държавна помощ (8), че картата на подпомаганите области може да се определи с оглед на регионите ниво NUTS III, в случай че повече от един регион от ниво NUTS III бъде въведен в Исландия.

С писмо от 25 октомври 2006 г. от исландските органи органът бе уведомен, че Евростат е одобрила новата класификация NUTS за Исландия, основана на два региона от ниво NUTS III от 1 януари 2008 г.

3. Описание на предложените карти

Исландските органи изпратиха уведомление за две карти на подпомагани региони, което се основава на две последователни класификации NUTS: едната се основава на настоящата класификация NUTS за периода от 1 януари 2007 г. до 31 декември 2007 г., а другата — на новата класификация NUTS за периода от 1 януари 2008 г. до 31 декември 2013 г.

3.1. Предложена карта за периода 1 януари 2007 г. — 31 декември 2007 г.

3.1.1. Методология и обхват

В Исландия шест региона от ниво NUTS IV имат по-малко от 12,5 жители на квадратен километър: Austurland, Norðurland eystra, Norðurland vestra, Suðurland, Vestfirðir и Vesturland. Предлага се всички тези региони от ниво NUTS IV да бъдат считани за отговарящи на условията за получаване на национална регионална помощ.

Включените области имат общо население от 96 010 жители и средна гъстота на населението от 0,95 жители на квадратен километър (9). Населението, живеещо в тези области, представлява 31,4 % от общото население на Исландия.

Предложената карта на подпомаганите области за периода 1 януари 2007 г. — 31 декември 2007 г. включва шестте горепосочени региона от ниво NUTS IV, както е показано на картата, която е в приложение 1 към настоящото решение.

Списък на общините, обхванати от картата на регионалната помощ за периода 1 януари 2007 г. — 31 декември 2007 г., включен в приложение 2 към настоящото решение.

3.1.2. Тавани на помощта

Исландските органи предлагат всички включени в картата области да могат да се възползват от максималните интензитети на помощта, както е предвидено в насоките за регионална помощ на органа.

В таблица 1 по-долу са показани интензитетите на помощта, за която е уведомено.

Таблица 1

Географска област Общ таван на помощта (БЕП) (10) Добавка за средните предприятия (11) (БЕП) Добавка за малките предприятия (11) (БЕП) Всички области, които отговарят на условията 15 % 10 % 20 %

3.2. Предложената карта за периода 1 януари 2008 г. — 31 декември 2013 г.

3.2.1. Методология и обхват

С писмо от 9 юни 2006 г. исландските органи официално поискаха от Евростат да приемат нова класификация NUTS за Исландия от два региона от ниво NUTS III. Тези два региона от ниво NUTS III са регионът на столицата („Höfuðborgarsvæði“), от една страна, и Исландия извън региона на столицата („Landsbyggð“), от друга. Регионът от ниво NUTS III „Исландия извън региона на столицата“ съответства на северозападния, североизточния и южния избирателен район.

С писмо от 27 септември 2006 г. генералният директор на Евростат уведоми исландските органи, че новото разделение на Исландия на два региона от ниво NUTS III следва да влезе в сила на 1 януари 2008 г.

Включените области имат общо население от 113 485 жители и средна гъстота на населението от 1,2 жители на квадратен километър (12). Населението, живеещо в тези области, представлява 37,5 % от общото население на Исландия.

Предложената карта на подпомаганите области за периода 2008—2013 г. включва три селски избирателни региона, както е показано на картата, която е дадена в приложение 3 към настоящото решение.

Списък на общините, обхванати от картата на регионалната помощ за периода 1 януари 2008 г. — 31 декември 2013 г., е включен в приложение 4 към настоящото решение.

3.2.2. Тавани на помощта

Исландските органи предлагат всички включени в картата области да се възползват от максималните интензитети на помощта.

В таблица 2 по-долу са показани интензитетите на помощта, за която е уведомено.

Таблица 2

Географска област Общ таван на помощта (БЕП) (13) Добавка за средните предприятия (14) (БЕП) Добавка за малките предприятия (14) (БЕП) Всички области, които отговарят на условията 15 % 10 % 20 %

II. ОЦЕНКА

1. Формалности при уведомлениe

Глава 25.Б.7 от Насоките за държавна помощ посочва (15), че „Регионите в дадена държава-членка на ЕАСТ, които могат да получават регионална инвестиционна помощ по силата на изключенията, заедно с одобрените за съответния регион пределни интензитети на помощта за първоначални инвестиции, образуват картата на регионалната помощ за тази държава-членка на ЕАСТ“.

Създаването на самата карта няма връзка с никаква пряка помощ по смисъла на член 61, параграф 1 от Споразумението за ЕИП. Въпреки това одобрението на картата определя, заедно с насоките за регионалната помощ, рамката за отпускане на помощ съгласно схемите за регионална помощ

С приемането на подходящите мерки правителството на Исландия прие да изпрати уведомление, съгласно част I, член 1, параграф 3 от протокол 3 към Споразумението за надзор и съд, за една карта на регионалната помощ (16). Уведомлението от 7 юли 2006 г. (док. №: 380966), изменено с поправката от 25 октомври 2006 г. (док. № 395420) и допълнено с писмо от 16 ноември 2006 г., представлява пълно уведомление. По този начин исландските органи изпълниха своите задължения, произтичащи от приемането на подходящи мерки и от част I, член 1, параграф 3 от протокол 3 към Споразумението за надзор и съд. Вследствие на това, в съответствие с глава 25.Б.7, параграф 86 органът ще оцени уведомлението съгласно процедурата, изложена в част I, член 1, параграф 3 от протокол 3 към Споразумението за надзор и съд.

Разглеждането от органа на уведомлението се основава на критериите, изложени в глава 25.Б.3-4 от Насоките за държавна помощ.

2. Прилагане на съответните правила за държавната помощ

2.1. Карта на регионалната помощ за периода 1 януари 2007 г. — 31 декември 2007 г.

2.1.1. Методология и обхват

Съгласно глава 25.Б.3.3.2 от Насоките за държавна помощ исландските органи са предложили метод, основан на географски региони от ниво NUTS IV с гъстота на населението, по-малка от 12,5 жители на квадратен километър.

Органът отбелязва, че предложената подпомагана област има общо население от 96 010 души и гъстота на населението от 0,95 жители на квадратен километър. Предложената карта на подпомаганите области покрива 31,4 % от общото население на Исландия. Общото покритие на населението от 31,4 %, което е предложено от исландските органи като отговарящо на изискванията, не надвишава националната горна граница за населението от 31,6 %, която е посочена в глава 25.Б.3.3.1 (17).

Органът смята, че тази част от предложението отговаря на съответните критерии от глава 25.Б от Насоките за държавна помощ.

2.1.2. Тавани на помощта

Исландските органи предложиха общият максимален таван на помощта за всички области, които се покриват от картата на регионалната помощ, да бъде 15 % БЕП за големите предприятия с добавка от 10 % за средните предприятия и 20 % за малките предприятия.

Такъв подход е в съответствие с условията от глава 25.Б.4.1.2 от Насоките за държавна помощ (18), в която е предвидено следното: „Слабонаселените региони (отговарящи на ниво NUTS III или по-ниско) и регионите от ниво NUTS III или части от тях, които имат сухопътна граница със страна извън Европейското икономическо пространство или ЕАСТ, във всички случаи могат да получават помощ с интензитет 15 % БЕП.“ (подчертаването е добавено)

В Насоките за държавна помощ (19) се предвижда също, че „ако помощта се предоставя на малки и средни предприятия, таваните в раздел 25.Б.4.1.2 подлежат на увеличаване с 20 % БЕП за малки предприятия и с 10 % БЕП за средни предприятия“.

Поради това органът заключава, че максималните интензитети на помощта за регионални инвестиции, както е предложено от исландските органи, са в съответствие с Насоките за държавна помощ.

2.2. Карта на регионалната помощ за периода 1 януари 2008 г. — 31 декември 2013 г.

2.2.1. Методология и обхват

Съгласно глава 25.Б.3.3.2 от Насоките за държавна помощ исландските органи са предложили метод, основан на географските региони от ниво NUTS III с гъстота на населението, по-малка от 12,5 жители на квадратен километър.

Органът отбелязва, че предложената подпомагана област има общо население от 113 485 души и гъстота на населението от 1,2 жители на квадратен километър. Предложената карта на подпомаганите области обхваща 37,5 % от общото население на Исландия. Общото покритие на населението от 37,5 %, което е предложено от исландските органи като отговарящо на изискванията, надвишава националната горна граница за населението, посочена в глава 25.Б.3.3.1 (20). Въпреки това органът предвижда възможност за преоценка на общото покритие на населението за Исландия, в случай че класификацията бъде изменена чрез въвеждане на повече от един регион от ниво NUTS III (21). Следователно по-високото покритие на населението е приемливо.

Органът смята, че тази част от предложението отговаря на съответните критерии от глава 25 Б от Насоките за държавна помощ.

2.2.2. Тавани на помощта

Исландските органи предложиха общият максимален таван на помощта за всички области, които се покриват от картата на регионалната помощ, да бъде 15 % БЕП за големите предприятия с добавка от 10 % за средните предприятия и 20 % за малките предприятия.

Такъв подход е в съответствие с условията на глава 25.Б.4.1.2 от Насоките за държавна помощ (22), в която е предвидено следното: „Слабонаселените региони (отговарящи на ниво NUTS III или по-ниско) и регионите от ниво NUTS III или части от тях, които имат сухопътна граница със страна извън Европейското икономическо пространство или ЕАСТ, във всички случаи могат да получават помощ с интензитет 15 % БЕП.“ (подчертаването е добавено)

В Насоките за държавна помощ (23) също се предвижда, че „ако помощта се предоставя на малки и средни предприятия, таваните в раздел 25.Б.4.1.2 подлежат на увеличаване с 20 % БЕП за малки предприятия и с 10 % БЕП за средни предприятия“.

Поради това органът заключава, че максималните интензитети на помощта за регионални инвестиции, както са предложени от исландските органи, са в съответствие с Насоките за държавна помощ

3. Обхват на решението и натрупване на помощта

Картите на подпомаганите области по принцип следва да се прилагат от 1 януари 2007 г. до 31 декември 2013 г. Въпреки това те могат да подлежат на преразглеждане в средата на периода през 2010 г., както е предвидено в глава 25.Б.7 от Насоките за държавна помощ (24).

Решението не ограничава правомощията на органа да преразглежда картите съгласно част I, член 1, параграф 1 от протокол 3 към Споразумението за надзор и съд, ако е необходимо, преди края на посочения по-горе период.

На исландските органи се напомня, че когато прилагат схемите за регионална помощ за корабостроенето, таванът на помощта от 12,5 % за регионите по „член 61, параграф 3, буква в)“ не може да се надвишава съгласно глава 24.Б.3.3.6 от Насоките за държавната помощ (25), взета заедно с глава 45.Б от Насоките за държавна помощ.

Предложените тавани на помощта са с натрупване, т.е. те се отнасят до тавана на помощта за регионални инвестиции от всички публични източници, предоставени за конкретен инвестиционен проект.

Освен това помощта за регионално инвестиране не трябва да се събира с подпомагането de minimis по отношение на едни същи допустими разходи с цел да се избегнат максималните интензитети на помощта, които са изложени в Насоките за държавната помощ.

За всяка схема за регионална помощ, която не е групово освободена и която влиза в сила след 31 декември 2006 г. (26), трябва да бъде изпратено уведомление до органа съгласно част I, член 1, параграф 3 от протокол 3 към Споразумението за надзор и съд.

Освен това на исландските органи се напомня, че съгласно глава 25.Б.8 от Насоките за държавна помощ всяка съществуваща схема за регионална помощ, включително инвестиционна помощ, която трябва да бъде отпусната след 31 декември 2006 г., ако не е групово освободена, следва да бъде изменена, както е необходимо, и за нея следва да бъде уведомен органът съгласно част I, член 1, параграф 3 от протокол 3 към Споразумението за надзор и съд.

4. Заключение

Картите на подпомаганите области, за които е уведомено, отразяват изискванията, посочени в глава 25.Б от Насоките за държавна помощ, и Органът може да одобри картите на регионите, които отговарят на условията за помощ съгласно член 61, параграф 3, буква в) от Споразумението за ЕИП.

ПРИЕ НАСТОЯЩОТО РЕШЕНИЕ:

Член 1

Надзорният орган на ЕАСТ реши да одобри предложението за карти на подпомаганите области и максималните интензитети на помощта в Исландия съгласно уведомлението до органа с писмо от 10 юли 2006 г. (док. № № 380966), изменено с писмо от 25 октомври 2006 г. (док. № 395420) и допълнено с писмо от 16 ноември 2006 г. Приложения I и III към настоящото решение, в които са посочени картите на регионалната помощ за Исландия съответно за периода 1 януари 2007 г. — 31 декември 2007 г. (приложение I) и за периода 1 януари 2008 г. — 31 декември 2013 г. (приложение III), представляват неразделна част от глава 25.Б от Насоките за държавна помощ. Приложения II и IV към настоящото решение съдържат списък на всички общини, които отговарят на условията за регионална помощ за периода 1 януари 2007 г. — 31 декември 2007 г. (приложение II) и за периода 1 януари 2008 г. — 31 декември 2013 г. (приложение IV).

Член 2

Без да се засягат разпоредбите на част I, член 1, параграф 1 от протокол 3 към Споразумението на надзор и съд, картите на областите, които отговарят на условията за помощ за регионални инвестиции, следва да се прилагат от 1 януари 2007 г. до 31 декември 2013 г.

Член 3

Адресат на настоящото решение е Република Исландия.

Член 4

Само текстът на английски език е автентичен.

Съставено в Брюксел на 6 декември 2006 година. За Надзорния орган на ЕАСТ Bjørn T. GRYDELAND Председател Kristján Andri STEFÁNSSON Член на Колегията

(1) Наричан по-долу „органа“.

(2) Наричано по-долу „Споразумението за ЕИП“.

(3) Наричано по-долу „Споразумението за надзор и съд“.

(4) Насоки относно прилагането и тълкуването на членове 61 и 62 от Споразумението за ЕИП и член 1 от протокол 3 към Споразумението за надзор и съд, прието и издадено от Надзорния орган на ЕАСТ на 19 януари 1994 г., публикувано в ОВ L 231, 3.9.1994 г. и в притурката за ЕИП към ОВ № 32 от същия ден. Насоките, наричани по-долу „Насоки за държавна помощ“, са изменени последно на 25 октомври 2006 г. До Насоките за държавна помощ има достъп на следния интернет адрес: http://www.eftasurv.int/fieldsofwork/fieldstateaid/guidelines/.

(5) Параграф 92.

(6) Както е определено в „Statistical regions in the EFTA countries in the candidate countries“, 2001 г., издание на Комисията на Европейските общности и Статистическата служба на Европейските общности.

(7) Действителната гъстота е 2,9 жители на квадратен километър.

(8) Параграф 21.

(9) Данните за населението се основават на приблизителните данни за населението към 1 октомври 2006 г.

(10) Брутен еквивалент на помощта

(11) Както е посочено в приложение 1 към Регламент (ЕО) № 364/2004 на Комисията от 25 февруари 2004 г. за изменение на Регламент (ЕО) № 70/2001, ОВ L 63, 28.2.2004 г., стр. 22, включен в Споразумението за ЕИП посредством приложение XV, точка 1, буква е) с Решение № 131/2004 на Съвместния комитет на ЕИП от 24.9.2004 г. (ОВ L 64, 10.3.2005 г., стр. 67 и притурка за ЕИП № 12, стр. 42) или всеки последващ регламент.

(12) Данните за населението се основават на приблизителните данни за населението към 1 април 2006 г.

(13) Брутен еквивалент на помощта.

(14) Както е посочено в приложение 1 към Регламент (ЕО) № 364/2004 на Комисията от 25 февруари 2004 г. за изменение на Регламент (ЕО) № 70/2001, ОВ L 63, 28.2.2004 г., стр. 22, включен в Споразумението за ЕИП посредством приложение XV, точка 1, буква е) с Решение № 131/2004 на Съвместния комитет на ЕИП от 24.9.2004 г. (ОВ L 64, 10.3.2005 г., стр. 67 и притурка за ЕИП № 12, стр. 42) или всеки последващ регламент.

(15) Параграф 81.

(16) Параграф 85.

(17) Параграф 21.

(18) Параграф 37.

(19) Параграф 38.

(20) Параграф 21.

(21) Параграф 37.

(22) Параграф 37.

(23) Параграф 38.

(24) Параграф 89.

(25) Параграф 26, буква в).

(26) Параграфи 11 и 90 от глава 25.Б от Насоките за държавна помощ.

ПРИЛОЖЕНИЕ 1 КАРТА НА РЕГИОНАЛНАТА ПОМОЩ ЗА 2007 г.

ПРИЛОЖЕНИЕ 2 СПИСЪК НА ОБЩИНИТЕ, ВКЛЮЧЕНИ В КАРТАТА НА РЕГИОНАЛНАТА ПОМОЩ ЗА ПЕРИОДА 1 ЯНУАРИ 2007 Г.—31 ДЕКЕМВРИ 2007 Г. Региони от ниво NUTS IV Общини Западен регион (Vesturland) Akraneskaupstaður Hvalfjarðarsveit Skorradalshreppur Borgarbyggð Grundarfjarðarbær Helgafellssveit Stykkishólmsbær Eyja- og Miklaholtshreppur Snæfellsbær Dalabyggð Регион Западни фиорди (Vestfirðir) Bolungarvíkurkaupstaður Ísafjarðarbær Reykhólahreppur Tálknafjarðarhreppur Vesturbyggð Súðavíkurhreppur Árneshreppur Kaldrananeshreppur Bæjarhreppur Strandabyggð Северозападен регион (Norðurland-vestra) Sveitarfélagið Skagafjörður Húnaþing vestra Blönduóssbær Húnavatnshreppur Höfðahreppur Skagabyggð Akrahreppur Североизточен регион (Norðurland-eustra) Akureyrarkaupstaður Norðurþing Fjallabyggð Dalvíkurbyggð Grímseyjarhreppur Arnarneshreppur Eyjafjarðarsveit Hörgárbyggð Svalbarðsstrandarhreppur Grýtubakkahreppur Skútustaðahreppur Aðaldælahreppur Tjörneshreppur Þingeyjarsveit Svalbarðshreppur Langanesbyggð Източен регион (Austurland) Seyðisfjarðarkaupstaður Fjarðabyggð Vopnafjarðarhreppur Fljótsdalshreppur Borgarfjarðarhreppur Breiðdalshreppur Djúpavogshreppur Fljótsdalshérað Sveitarfélagið Hornafjörður Южен регион (Suðurland) Vestmannaeyjabær Sveitarfélagið Árborg Mýrdalshreppur Skaftárhreppur Ásahreppur Rangárþing eystra Rangárþing ytra Hrunamannahreppur Hveragerðisbær Sveitarfélagið Ölfus Grímsnes- og Grafningshreppur Skeiða- og Gnúpverjahreppur Bláskógabyggð Flóahreppur

ПРИЛОЖЕНИЕ 3 КАРТА НА РЕГИОНАЛНАТА ПОМОЩ ЗА ПЕРИОДА 1 ЯНУАРИ 2008 г.—31 ДЕКЕМВРИ 2013 г.